EnComún consulta aos monfortinos a súa opinión sobre o proxecto da nova ponte do río Cabe – EnComún\nHai moitos anos que non se lembra na comarca de Lemos unha cuestión que levantara tanto debate e controversia entre a cidadanía como o xerado desde que o Alcalde de Monforte, José Tome, anunciase a súa intención de construír unha nova ponte sobre o río Cabe. E o curioso é que a construción dunha nova ponte na cidade foi unha reclamación que podiamos cualificar de histórica para os monfortinos, incluso estrañando a forma da vella ponte de ferro que levou a corrente en 1952 e que só os máis vellos coñeceron, pero cuxos recordos conmovéronos ata a nostalxia ás xeracións que xa non o vimos. Pero unha cousa é o curioso e outra o real. E o real é que, tralo anuncio polo Alcalde da licitación da nova ponte e do seu futuro emprazamento noMalecón, para substituír á actual pasarela peonil de madeira, entrar no barrio de Ramberde e cruzar a rúa Santa Clara á altura da Corredoira, empezou a xurdir un rumor de oposición ao proxecto, que se vén incrementando a medida que transcorren os meses, e cuxa voz agora parece ter un maior eco.\nA PLATAFORMA CONVOCA UNHA CADEA HUMANA O DOMINGO 27 DE XUÑO\nA verdadeira forza poderase avaliar o día 27 de xuño, ás 12:30 horas, data na que a Plataforma cidadá Salvemos O Malecón ten convocada unha cadea humana para rodear o Malecón e poñer de manifesto a defensa da actual pasarela de madeira e os valores paisaxísticos, ambientais e urbanos do Malecón. Na reivindicación recoñécese a necesidade de pechar a Ponte Vella ao tráfico rodado pero, ao mesmo tempo, maniféstase a oposición dunha parte importante da veciñanza á construción dunha nova ponte entre o Malecón e o barrio de Ramberde.\nENQUISA NA EDICIÓN DIXITAL PARA PULSAR A OPINIÓN PÚBLICA\nO xornal EnComún – Crónica de Sur de Lugo, a través da súa versión web, www.encomun.es, quixo pulsar a opinión pública acerca deste novo proxecto, poñendo en marcha desde o 3 de xuño, na súa sección de Enquisas, unha consulta a todos aqueles interesados para que dean a súa opinión sobre este particular. En concreto, a pregunta exposta é: Está conforme co proxecto para construír unha nova ponte de ferro no Malecón en substitución da pasarela peonil actual?\nAínda sendo conscientes de que a enquisa non ten carácter científico, e dada a modestia do noso medio de comunicación, os resultados desta consulta deben servirnos para pulsar ese rumor crecente que circula polo Monforte tanto real como virtual (hoxe as redes sociais son case máis reais que a mesma realidade).\nUN TEMA DE ALTA SENSIBILIDADE PARA A CIDADANÍA\nDeste experimento temos que destacar dúas evidencias. A primeira é a enorme sensibilidade da poboación a esta cuestión. Aos poucos minutos de subir a enquisa á nosa web e publicitala no tweeter, o incremento de visitas foi espectacular, no que tecnicamente se chama impresións. En poucas horas alcanzamos as 909 visitas, o seguinte día chegamos a 1.675, e o domingo 241 máis. En apenas tres días tivemos 2.825 visitas. Ata a data de peche da edición impresa, participaron na consulta 1.557 votantes, é dicir, ao redor dun 8% da poboación do municipio. Dos votos, 1.462 mostraron a súa desconformidade co proxecto, e 95 votaron a favor. A enquisa seguirá activa durante todo xuño, pero non parece que a tendencia se vaia reverter.\nVarias serían as posibles análises á vista destes resultados, e tamén varias as críticas á propia enquisa, máis non é a nosa función sacar conclusións dos primeiros, e as deficiencias técnicas da enquisa xa as recoñecemos con anterioridade.\nACTIVO EN REDES E POLÍTICAMENTE POSICIONADO: O PERFIL DO QUE VOTOU NON Á NOVA PONTE\nO que si parece confirmarse é a enorme sensibilidade que desperta este proxecto para unha parte importante da cidadanía de Monforte, seguramente unha parte activa en redes sociais, e posiblemente cunha certa implicación política. Quédanos por ver o día 27 de xuño a súa capacidade de mobilización, e tamén a lectura que fará o Alcalde José Tomé e o seu equipo. •


La oposición critica a la Xunta de Galicia por torpedear la negociación con los trabajadores de Justicia y respalda sus reivindicaciones | Concellos de Galicia - Ayuntamientos de Galicia\nLa oposición critica a la Xunta de Galicia por torpedear la negociación con los trabajadores de Justicia y respalda sus reivindicaciones\nO BNG expresa o seu apoio aos traballadores e traballadoras da Xustiza cuxos representantes permanecen pechados na sede da Dirección Xeral da Xustiza para expresar o seu rexeitamento pola falta de vontade da Xunta de chegar a un acordo.\nO deputado e portavoz parlamentario de Xustiza, Luís Bará, sinala ao vicepresidente da Xunta como responsable de torpedear os acordos acadados ata o momento: “A actitude de prepotencia e soberbia do vicepresidente Alfonso Rueda está impedindo chegar a un acordo para acabar coas discriminacións salariais e laborais que denuncia o sector a través dúas folgas e das manifestacións con seguimento masivo”, salienta Bará.\n“Desde o BNG apoiamos, animamos e alentamos estas reivindicacións, e pedimos que a negociación volva ao Consello galego de relacións laborais porque foi nese marco onde se conseguiron acordos en tres dos cinco puntos que demandan os e as traballadoras, e onde se lograron avances que foron freados cando as negociacións se trasladaron á Dirección Xeral da Función Pública e, polo tanto, se botaron abaixo eses acordos”, indicou o deputado nacionalista.\nPara o BNG “é fundamental que se chegue a acordos para conseguir melloras laborais e salariais, en definitiva, un mellor funcionamento no ámbito da Xustiza que foi precarizado e deteriorado polas sucesivas decisións adoptadas polo Goberno do PP”, concluíu Bará.\nA portavoz de Xustiza do Grupo Socialista, Patricia Vilán, criticou a “soberbia, prepotencia e ineptitude” demostradas “tanto polo director xeral de Xustiza como polo propio conselleiro da Vicepresidencia, amparados baixo o paraugas de Feijóo” para negar unhas reivindicacións “xustas” que os socialistas levarán ao próximo Pleno nunha proposición non de Lei.


Fálase de Siemens-Gamesa f... - Praza Pública\nvenres 8, xaneiro 2021 ás 17:01 Marcos Pérez Pena @marcosperezpena\nA Xunta endurece as restricións en Santiago, Ames e Teo (que pasan ao nivel de risco extremo) e na Coruña e Ourense (que pasan ao nivel de risco alto). As novas medidas, obrigadas polo empeoramento da situación da pandemia, implican o peche da hostalaría ás 18 horas e a limitación da súa capacidade. O goberno galego incrmentará as cribaxes, algunhas delas dirixidas a grupos específicos, por exemplo ao estudantado universitario. Toda a información, nuns minutos\nvenres 8, xaneiro 2021 ás 14:05 David Reinero @DReinero\n35 anos despois da derruba do histórico 'scalextric', comeza en Vigo a retirada do paso elevado da rúa Lepanto que quedara como herdanza para dar acceso á AP-9. Tras a demolición en 1986 do gran viaduto levantado dez anos antes para unir a Gran Vía e a autoestrada, que nunca se abriu ao tráfico, quedou este paso elevado sobre a rúa Alfonso XIII que agora será substituído por un túnel no marco das obras da nova estación intermodal de tren e bus.\nHEMEROTECA | Vigo non terá rematada a súa estación de tren ata 2021, dez anos despois de tirar a anterior\nvenres 8, xaneiro 2021 ás 9:13 David Reinero @DReinero\nA Xunta mantén Asturias e Castela e León fóra da obriga de control polo coronavirus de viaxeiros que cheguen a Galicia nunha nova actualización da listaxe na que están nove comunidades. As comunidades veciñas saíron o 22 de decembro dunha lista na que a nivel europeo xa estaba Portugal, que se mantén coa obriga, e na que a agora o Goberno galego incorpora tamén a Francia.\nxoves 7, xaneiro 2021 ás 20:17 Marcos Pérez Pena @marcosperezpena\nGalicia leva administradas 20.265 vacinas das 37.555 que recibiu, segundo os últimos datos publicados polo Ministerio de Sanidade este xoves pola tarde. Isto supón o 54% das unidades recibidas, unha porcentaxe que case duplica a media española (27,9%). Galicia é a segunda comunidade autónoma, despois de Asturias, que administrou unha maior proporción das súas vacinas. Estes datos supoñen, ademais, que xa están vacinadas case a metade das usuarias/os e persoal das residencias de maiores, que suman 42.000 persoas.


Vieiros: Galiza Hoxe - O presidente do Supremo xustifica o asasinato de sospeitosos de terrorismo\nOPINA QUE ESTAMOS NA ''TERCEIRA GUERRA MUNDIAL''\nO presidente do Supremo xustifica o asasinato de sospeitosos de terrorismo\n"Eu son contrario á pena de morte, pero cando o risco que se quere evitar é maior ou pode producir a morte de inocentes, paréceme oportuno evitar o risco". Polémicas declaracións nun curso de verán do presidente do Consello Xeral do Poder Xudicial e do Tribunal Supremo, Francisco José Hernando, que foi criticado por todos os partidos agás o PP. Segundo Hernando, a loita antiterrorista xustifica accións coma a da policía británica hai uns días, que detivo a un presunto terrorista e lle pegou oito tiros, probándose logo que era un cidadán inocente sen sequera vencello con grupo sospeitoso ningún.\n- 07:48 27/07/2005\n"O mundo libra a terceira guerra mundial", opinou Francisco José Hernando, "é a guerra contra o terrorismo". O presidente do Supremo xustificaba así sucesos coma o acontecido en Londres co asasinato do electricista brasileiro realizado pola policía británica na inercia da alerta antiterrorista posterior aos ataques das últimas semanas. Na súa opinión, expresada durante o curso Os custos da Xustiza, organizado pola Universidade Rei Juan Carlos, en Madrid, "é necesario extremar as medidas porque a agresión sempre vén sendo inopinada e aféctalle ás vidas de inocentes que hai que protexer".\nDende o PSOE criticaron que o presidente do CXPX "xustifique un homicidio polo que xa se disculpou o propio goberno británico", mentres dende IU pide que "demita" ou que o fagan demitir. Ao tempo, dende o colectivo Xuíces para a Democracia e outros colectivos xudiciais reproban tamén as declaracións do presidente do Supremo.\nO Movemento polos Dereitos Civís cualificou de "irresponsábeis" as palabras de Hernando e advertiu que "a perda de dereitos fundamentais crece a pasos axigantados en Europa" denunciando a tendencia detectada dende os atentados en Madrid o 11M. "A utilización, por parte da poder político, do medo como fórmula para limitar os dereitos da cidadanía sempre funcionou e está a funcionar", explican nun comunicado. "Non podemos espera unha defensa con garantías dos dereitos da cidadanía cando o máximo representante do Poder Xudical considera que a morte dun inocente a man da policía é un prezo aceptable para garantizar a seguridade no Estado Español", subliñan.\nXuíces para a Democracia


O casco urbano de Cedeira estrea mobiliario - Ferrol360\nHome / Actualidad / O casco urbano de Cedeira estrea mobiliario\nFERROL360 | Venres 11 xullo 2014 | 19:30\nBancos modelo Bretaña realizados en madeira e forxa, papeleiras e xardineiras compoñen o novo mobiliario urbano que o Concello de Cedeira instalou na zona centro do municipio. Unha actuación coa que se completan as obras de humanización en diferentes prazas e avenidas da vila.\nGrazas a estas intervencións, reforzouse o carácter peonil do centro urbano de Cedeira, gañando terreo ao vehículo para darllo ao peón. Así, ensancháronse beirarrúas, reducindo a zona de paso dos vehículos e reubicando nalgúns casos a zona de aparcamento.\nIncorporáronse novas especies arbóreas e renovouse o pavimento. Así mesmo, leváronse a cabo traballos de separación de pluviais na zona centro, obras que se desenvolveron na Praza do Peixe, Praza de Galicia, Avenida de Rosalía, Avenida da Mariña e a Arriba da Ponte.\nNesta liña, o alcalde do municipio, Luis Rubido, anunciou a intención do Concello de avanzar na implantación da Zona 30 no casco urbano. Para iso, este ano destinarase unha partida duns 10.000 euros, que permitirá a instalación de sinalización, indicadores luminosos nocturnos e elementos reductores da velocidade.\nBancos, papeleiras e xardineiras compoñen o novo mobiliario (foto: Concello de Cedeira)\nActualidad Cedeira MOBILIARIO URBANO Urbanismo\t2014-07-11\nEtiqueta: Actualidad Cedeira MOBILIARIO URBANO Urbanismo\nAnterior: Narón requerirá el lunes en pleno que Ferrol anule la encomienda del saneamiento\nSiguiente: Carmen Gómez aspira a subirse al podio en la prueba élite de Pontevedra


Xacarandaina celebra 40 anos de música tradicional - CULTURA - Sermos Galiza - Diario de intereses galegos\nRedacción 02 Abril 2019 21:02 h.\nImaxe de Xacarandaina durante unha actuación. Foto: cedida.\ncultura música tradicional Xacarandaina\nO Teatro Colón acollerá a actuación, que servirá ademais como presentación do disco 40 anos Xacarandaina, en que participan medio cento de artistas. E é que Xacarandaina é un grupo e unha escola. Non por acaso, polas súas fileiras pasaron flor e nata da música galega: Bieito Romero, Sés, Mercedes Peón ou Xabier Díaz.\n“A singularidade deste espectáculo”, sinala en comunicado de prensa a agrupación, “será volver sobre as táboas músicas e cancións que estrearon hai anos e non se volveron tocar. Será un espectáculo de grande valor escénico, histórico e etnográfico”. Deseño de luces singular, posta en escena “coidada”, trátase dunha “gala creada para a ocasión en que o obxectivo principal será promover e divulgar a arte inmaterial galega, facendo que o espectador viaxe no tempo”.\nPara concretalo, Xacarandaina escolleu “entre as máis de mil melodía diferentes recollidas no traballo de campo ao longo da historia da entidade”. Algunhas delas figuran tamén en Xacarandaina 40 ano, desde unha Danza de Bergantiños gravada en 1981 ao Canto de arrieiro e pandeiretada de Rus en 1990, o Valse das Cortellas en 2006 ou o Pateado e Muiñeira de Mozo en 2018.\nA actuación da Coruña no Teatro Colón será o sábado 6 de abril ás oito e media do serán e as entradas xa están á venda.


O Pazo de Meirás: 1971\nNeste ano tentase dar "carpetazo" ao caso Matesa, que salpicaba ao réxime. En outubro, e co fin exaltar ao Xefe do Estado, o aparello franquista, salpicado por este caso, convoca unha concentración na Praza de Oriente co slogan. "esta vez porque sí" Xullo: O día 24 chegan os Franco ao Pazo de Meirás. O fan en avión desde Madrid a Santiago de Compostela que toma terra en Lavacolla pasadas as seis da tarde, e desde onde continúan viaxe por estrada ao Pazo de Meirás, sendo recibidos alí por diferentes "autoridades" do réxime.O día 25 o ditador desprazase desde o Pazo de Meirás a Santiago de Compostela onde fai a ofrenda ao apostolo. Despois acude a unha recepción no Concello e almorza no palacio arzobispal regresando despois ao Pazo de Meirás. Este mesmo día chega ao porto de Sada o iate Azor que fondea alí.\nO día 26 Franco sae pola mañá do Pazo de Meirás para xogar ao golf na Zapateira. Pola tarde adicase á pesca. O día 27, a última hora da mañá chegan en dous avións diferentes ao aeroporto de Alvedro da Coruña os principes Juan Carlos e Sofía e os seus fillos. Desprazarianse despois por estrada ao Pazo de Meirás sendo recibidos alí polo ditador Franco. Ese día tamén chega en avión o marqués de Villaverde, home da filla do ditador ao Pazo de Meirás\nAgosto: O día 1 de agosto, a dona do ditador Carmen Polo, sae do Pazo de Meirás pola mañá pra inaugurar na Coruña a "Feira nacional da planta e a flor".\nAo mediodía os Franco dirixense ás instalacións do Club Nautico da Coruña a onde chegan (ver imaxe inferior) para almorzar a bordo do iate Azor.\nO día 7 os netos de Franco xogan na praia de Veigue (cercana ao Pazo de Meirás) co golfiño "Nino" que Felix Rodríguez de la Fuente calificara como exemplar extraordinario e único no mundo. O día 8 os Franco desprazanse desde o Pazo de Meirás ás instalcións do Club Nautico da Coruña onde embarcan no iate Azor para almorzar. Pola tarde presiden alí unha competición de regatas de traineras.\nO día 11 o ditador despacha con varios ministros no Pazo de Meirás. A súa dona Carmen Polo visita ese día, acompañada da súa irmán Isabel, Ferrol.\nO día 12 pola mañá reunese no Pazo de Meirás e presidida por Franco, a Comisión delegada para asuntos económicos.\nO día 13 Franco preside un Consello de Ministros no Pazo. O día 14 o ditador sae do Pazo de Meirás a Santiago de Compostela onde inaugura ás once e media o mercado ncional de gandos. De regreso ao Pazo de Meirás para na Coruña a unha do mediodía onde inaugura o viaducto do "generalisimo". Este día pola noite os Franco asisten á tradicional cea de gala no Concello da Coruña.\nO día 15 os Franco saen pola mañá do Pazo de Meirás para presidir unha entrega de trofeos no Club de Golf da Zapateira. Ao mediodía desprazanse desde alí ao Club Nautico da Coruña onde embarcan no iate Azor, fondeado alí para almorzar.\nO día 22 os Franco desprazanse desde o Pazo de Meirás ao Club Nautico da Coruña desde onde embarcan a bordo do iate Azor para almorzar. Pola tarde, desde o iate, presencian unhas probas de motonautica que se desenvolven na bahía coruñesa. Franco recibe a bordo do Azor aos participantes na proba.\nO día 23 os Franco saen do Pazo de Meirás con destino a Ferrol. No camiño fan unha parada en Pontedeume onde Franco recibe nun cial na casa do concello o título de alcalde perpetuo da vila. En Ferrol os Franco inauguran o centro de educación especial "Carmen Polo de Franco".\nO día 27 o ditador ofrece unha recepción civil e militar no Pazo de Meirás. Non transcurso dela faiselle entrega dun exemplar en ouro e con numeración fora de serie da medalla oficial conmemorativa do ano santo compostelano (pode verse na imaxe inferior). Ao mediodía ofrece un almorzo a iferentes "autoridades" da provincia no Pazo de Meirás.\nO día 29 os Franco desprazanse desde o Pazo de Meirás ao club nautico da Coruña onde embarcan no Azor en fanse ao mar.\nO día 30 os Franco saen pola mañá do Pazo de Meirás para inaugurar en Suevos (Arteixo) unha factoría de matadeiros frigorificos.\nFranco inaugurando uns matadeiros en Suevos (Arteixo)\nO día 31 os Franco reciben ao consello directivo da Fundación Pedro Barrie de la Maza no Pazo de Meirás, presidido por Carmen Arias y Díaz de Rabago, condesa de FENOSA. Estes fanlle entrega ao ditador da primeira medalla de ouro da entidade. Previamente, a súa dona Carmen Polo recibiu no Pazo a unha representación de centros galegos de diferentes provincias españolas e de fora, facendolle entrega á dona do ditador do titulo de presidenta de honra dos centros galegos.\nSetembro: O día 2 pola tarde a dona do ditador desprazase desde o Pazo de Meirás a Ferrol onde é recibida polo alcalde. Alí visita a casa natal do ditador, fai algunhas "compras", regresando á noite ao Pazo.\nO día 3 o ditador desprazase desde o Pazo de Meirás ao campo de golf da Zapateira. Pola tarde despacha no Pazo e pola noite, as once desprazase desde o Pazo ao porto de Sada embarcando no iate Azor. Faise ao mar, dando por rematada este día a súa estancia no Pazo de Meirás e Galiza.


Silleda, 6 de setembro de 2020.- O schnauzer miniatura Made in Spain Heru alzouse hoxe como campión da 41ª Exposición Internacional Canina Feira Internacional de Galicia ABANCA e a 94ª Exposición Nacional Canina Feira Internacional de Galicia ABANCA, as cales se disputaron neste recinto feiral dende primeira hora da mañá e estiveron organizadas pola Sociedade Canina Galega.\n>>> Fotografías da Exposición Canina <<<\nO dogo arxentino Bucanero Las Alcanas alzouse hoxe como campión da 93ª Exposición Nacional Canina Feira Internacional de Galicia ABANCA\nSilleda, 5 de setembro de 2020.- O dogo arxentino Bucanero La Alcana alzouse hoxe como campión da 93ª Exposición Nacional Canina Feira Internacional de Galicia ABANCA, a cal se disputou neste recinto feiral dende primeira hora da mañá.\nEste can, que é o Best in Show de toda a Exposición, pertence a Rebeca Vallellano, de Madrid. O reserva foi un can de raza carlino de nome Los Chatos del Norte Set Fire to de Rain, de José Luis e Mercedes Santiago Pier, de A Coruña, mentres que o terceiro acadouno o samoyedo Samspring León Killer, de Pedro Miguel Da Silva Brito, de Portugal.\nEstes exemplares foro elixidos como os mellores da Exposición entre 280 cans de distintos puntos de España que competiron nas finais da categoría de “Adultos”, ás cale poden optar tamén os cans con mellor puntuación das restantes categorías, excepto “Moi Cachorros” e “Cachorros”.\nAdemais, no resto das categorías, tamén se elixiu aos tres mellores. En “Moi Cachorros” o vencedor foi o samoyedo Samspring Dreamaker I,m Legendary, tamén do portugués Pedro Miguel Da Silva Brito, mentres que en “Cachorros” foi o can sen pelo mexicano Montenegro Arena, da portuguesa Filipa Santos.\nEn “Xóvenes” o gañador foi unha femia de braco de weimar de pelo corto de nome Camelot´s She,s My Best Girl, de Jordi Torres Gamero, ao tempo que en “Veteranos” o campión foi a spaniel continental enana Snob-Zone African Moon, propiedade de Aurora Arnanz. de Segovia.\nEn “Razas Españolas” gañou o podenco ibicenco de pelo duro Isaac de la Sierra de Ávila, de Arturo García, de Ávila Recoñeceuse ademais a mellora “Parella”, conformada polos exemplares de pequeno lebrel italiano Fento do Ceo da Marquesa e Piccolitas Danae, de Miguel Ángel Álvarez, de A Coruña. O mellor “Grupo de Cría” estivo conformado por os tres podencos ibicencos de pelo duro do afixo de Arturo García, de Ávila, de nomes Isaac de la Sierra de Ávila, Ubeda de la Sierra de Ávila e Ulises de la Sierra de Ávila.\nNesta 93ª Exposición Nacional Canina Feira Internacional de Galicia ABANCA, que ten como obxectivo buscar aos exemplares máis semellantes aos estándares da Federación Cinológica Internacional (FCI) e así recoñecer aos mellores cans para a cría, participaron en total cerca de 350 exemplares de máis de 100 razas procedentes de distintos puntos de España. Foron valorados por cinco xuíces que tiveron en conta a morfoloxía, movementos e carácter dos cans.\nEsta cita, organizada pola Sociedade Canina Galega, é de máximo nivel, xa que as Exposicións representan a categoría máis alta dentro deste tipo de concursos. Os participantes tamén obtiveron nesta competición puntos para o Campionato de España.\nPor outra banda, estas competición, xunto coas de mañá domingo, puntúa para Mellor Can do Ano en Galicia dos Socios da Sociedade Canina Galega, campionato para os membros desta entidade que comeza o día 1 de xaneiro e finaliza co último concurso do ano. Ademais, tamén xunto coas que terán lugar mañá, serve para seleccionar aos cans que serán convidados á Gala TOP32, á cal asistente os 32 cans que obtiveron máis méritos durante todo o ano anterior nas exposicións e concursos que celebra a entidade en Galicia. Dado que este evento ten lugar na primeira exposición do ano seguinte, os seleccionados este ano participarán na Gala TOP32 do 2021.


Xosé Regueira, "o goberno da Deputación presenta neste exercicio uns orzamentos sociais e comprometidos cos concellos" - Portadas - BNG da Deputación da Coruña\nXosé Regueira, "o goberno da Deputación presenta neste exercicio uns orzamentos sociais e comprometidos cos concellos"\nDun orzamento de 184 millóns de euros, un total de 120 van ser de transferencia inmediata aos concellos da provincia\n23 nov. 2020 - 21:54\nO vicepresidente e deputado do BNG, Xosé Regueira, participou no acto de presentación dos novos orzamentos da Deputación e destacou o seu carácter social, en resposta a situación de crise que atravesamos, e tamén o compromiso cos concellos, que verán incrementada na súa totalidade a achega económica da institución. Fixo fincapé na relevancia de que os concellos van coñecer a transferencia que recibirán da Deputación desde este venres 27 de novembro en que se voten en pleno o que lles vai permitir "planificar e dar prioridade ao modelo de gobernanza que teñen que ter para un ano moi especial, o que non acontece con ningún outro orzamento de ningunha adminsitración pública, nin a Xunta nin o Estado", sinalou. Anunciou tamén que, na totalidade dos concellos e sen excepción, a cantidade que chegará aos orzamentos municipais será maior que a do exercizo anterior.\nNeste sentido, apuntou que ao sumar os dous expedientes de modificación de crédito, dun orzamento de 184 millóns de euros, un total de 120 van ser de transferencia inmediata aos municipios, "unha aposta moi forte que responde á situación que vivimos cuns concellos que están a padecer a crise provocada pola pandemia". Ao respecto, destacou tamén o incremento de 23 millóns do Plán Único que contribuirá tamén a que a totalidade de concellos da provincia vexan o seu orzamento incrementado con respecto ao pasado ano, con máis recursos para facer fronte a unha situación excepcional.\nCon respecto ás contas da Deputación, o vicepresidente destacou a aposta polo "financiamento local, cun incremento das partidas de servizos sociais e igualdade e tamén co coidado das persoas como son a cultura e o deporte e tamén no ámbito do turismo, cun incremento de case o catorce por cento para contribuír a paliar a crise que está a sufrir o sector".


O cartel da Mostra do Encaixe 2018 presentarase este xoves 21 de decembro na sala Juan Gallo da Deputación da Coruña, como xusta homenaxe á institución provincial que é a principal impulsora do evento máis importante do palillo no mundo: a Mostra do Encaixe de Camariñas\nAlí, diante de todos os deputados da provincia que celebrarán o inicio das festas de nadal, será presentado como dicíamos no título desta nova, o cartel máis cinematográfico da Mostra do Encaixe. A xenial e indiscutible reina do celuloide galego Marta lado será a protagonista, xunto á pequena palilleira Andrea e Angelita, unha das palilleiras máis veteranas do concello con preto dun cento de anos, dun cartel espectacular ambientado en plena zona cero da Costa da Morte, e non estamos a falar do triste coído muxián. A exitosa actriz de Fisterra vestíu para a confección do cartel un precioso vestido cheo de encaixe de Camariañs da gran deseñadora, protagonista dos derradeiros números da prestixiosa revista Vogue, Sara Lage. A deseñadora lucense, unha das grandes modistas do momento no panorama internacional, será a encargada xunto a Marta Lado de presentar o cartel na sala Juan Gallo do ente provincial xunto ao Alcalde de Camariñas Pichurri, a Concelleira da Mostra Sandra Ínsua e o presidente da Deputación Valentín González Formoso. Será a partir das 11:30 da mañán ante máis de 30 palilleiras que renderán a xusta homenaxe a unha deputación clave na superviviencia do noso encaixe.\nE será en Camarinas.eu cando a partir dese momento desvelemos tamén o secreto mellor gardado desta vindeira Mostra 2018 cun video impresionante que está gardado baixo chave e que será o principal vehículo de promocióm dunha mostra 2018 que será totalmente rompedora. E para que os nosos lectores e usuarios entren en boca vamos a publicar un dos videos que nos poedes ver dende o canal de youtube da Mostra do Encaixe e que nos da ainda máis misterio. Mañán desvelaremos o secreto mellor gardado da Mostra do Encaixe de Camariñas: Onde nace o Encaixe.\n2017-02-15 - O Concello de Camariñas presenta o cartel da XXVII Mostra do Encaixe\n2013-01-29 - Cartel da XXIII Mostra do Encaixe


Un ano de espera para unha ecografía polo SERGAS\nRedacción | Xoves, 4 de Outubro de 2018, 12:23\nARCHIVADO EN | Sergas Asmig sanidad ecografía tiempo de espera\nASMIG denuncia que nos últimos dous anos o tempo de espera para esta proba diagnostica incrementouse en dous meses. A asociación pide ao SERGAS que modernice os seus servizos.\nA Asociación de Médicos Interinos de Galicia (ASMIG) denuncia nun comunicado que o tempo de espera para facer unha ecografía polo SERGAS na área da Coruña é de máis dun ano. Desde ASMIG lamentan que isto non fixo máis que empeorar nos últimos anos, e que dous anos atrás a mesma asociación denunciou esta mesma situación cando o tempo de espera era de dez meses. “Un paciente debe esperar máis dun ano para que lle sexa realizada esa proba diagnóstica básica e necesaria para descartar patoloxías sempre sospeitosas e ás veces mortais”, lamentan no seu comunicado.\n“Ante semellante atraso, moitos pacientes ven obrigados a acudir á sanidade privada para axilizar o seu diagnóstico, sobre todo aqueles que están sometidos a algún proceso de baixa laboral ou presentan algún síntoma sospeitoso de malignidad”, critica ASMIG, á vez que alerta de que en moitos casos ese tempo de espera pode supoñer “diferénciaa ente a vida e a morte”.\nDesde o colectivo de profesionais sanitarios, instan ao SERGA a poñer fin “a esta situación intolerable” e asegura que esta situación tamén afecta os médicos, e que engaden á súa profesión “un plus de incerteza a situacións xa de seu delicadas e difíciles de manexar”. Á súa vez, remarca a necesidade de modernizar os servizos que ofrece o SERGAS. “Se o Sergas cre que se pode atender en forma e prazo a unha crecente poboación urbana envellecida cos mesmos medios de fai quince anos, está moi equivocado”, advirte o comunicado, onde ademais considera necesaria a construción dun novo edificio de probas analíticas e radiológicas na cidade da Coruña.\nOs PAC irán farán folga estes meses reclamando máis medios e pesonal\n“As contas de Povisa non son as dunha empresa en quebra”


Un novo filme pornográfico ambientarase na Torre de Hércules | Tempos Galegos\nUn novo filme pornográfico ambientarase na Torre de Hércules\nPosted on 19/03/2014 by TemposGalegos\tDeixar un comentario\nA torre de Hércules, símbolo fálico por antonomasia convértese en protagonista dun novo filme pornográfico galego.\nEscea da película “A torre de Hércules”\nUn portal de internet para adultos colgou recentemente un fotomontaxe realizado coas capturas do vídeo onde se poden ver varias imaxes de sexo explícito entre dúas mulleres e un home preto do famoso faro. A película, titulada “A torre de Hércules” está protagonizada por dúas novas “promesas do porno galego” chamadas Alberto Nuñez Cipote e Paula Rabo, informa O Correo Galego, onde se engade que o proxecto se rodou en diferentes tomas dentro e fora do faro.\nA torre de Hércules converteuse así no escenario da rodaxe dunha película de contido pornográfico. A película contaría a vida de Hércules, un rapaz que fala Koruño e que agocha un gran misterio entre as pernas. O seu director, e produtor, explicaba os pormenores desta rodaxe: “O que non nos esperabamos é que este símbolo fálico, coñecido internacionalmente, puidese ofrecer un efecto tan afrodisíaco para o actores e actrices que, sen dubidalo un instante, ao escoitar ao fondo as olas do mar, comezaron a montar no medio das escaleiras”.\nDesde o concello mostraron o descoñecemento da existencia desta película. Así, a concelleira de Seguridade Cidadá no municipio galego, manifestou que “non concedemos ningunha autorización” á vez que afirmou “non ter ningunha constancia” respecto diso, nin para participar, nin para ver, nin para gravar alí, polo que existe a posibilidade que se trate dunha “película de izquierdosos”.\nPola súa banda, un dos actores que participaron no vídeo, Alfonso Verga, asegurou que foi “unha improvisación”. Segundo dixo, “entrounos o calentón e, aínda que non tiñamos luz, apetecíanos, sacamos as chorras, a cámara e fixémolo”.\nTags: cocodrilo pornográfico, coruña, Koruño, neno, penes, porno, sexo, torre de Hércules. Bookmark the permalink.\nPrevious post ← Ante os temores de secesión de Vigo, Ourense reclamará dereitos sobre a Praia de Samil\nNext post Atopan de maneira consecutiva dous pementos de Padrón que pican →


Publicado o Venres, 15 Xaneiro 2021\nPublicado o Martes, 12 Xaneiro 2021\nO que fago público para xeral coñecemento. Asinado dixitalmente en Cerceda\nPublicado o Luns, 11 Xaneiro 2021\nO domingo 17 de xaneiro ás 18 horas, Baobab Teatro representará “O Lobo e a Lúa”.\nO venres 15 de xaneiro ás 17.30 horas A trastenda dos contos achégase a Cerceda para contarnos “Contos de medo que deixan durmir”.\nPublicado o Mércores, 16 Decembro 2020\nOrdenanza fiscal reguladora do imposto sobre o incremento de valor dos terreos de natureza urbana. Plusvalía (derogada) Derrogación da Ordenanza municipal n.º 10, que regula o imposto sobre o incremento de valor dos terreos de natureza urbana (plusvalía) Aprobación inicial para a derrogación da Ordenanza reguladora do imposto sobre o incremento de valor dos terreos de naturaleza urbana\nBASES REGULADORAS DAS AXUDAS ECONÓMICAS PARA OS DESPRAZAMENTOS CON FIN ESCOLAR DIRIXIDAS ÁS/ÓS ESTUDANTES EMPADROADAS/OS NO CONCELLO DE CERCEDA. CURSO ESCOLAR 2020-2021 Descargar solicitude\nPublicado o Luns, 14 Decembro 2020


«Dez cartas de Gonzalo López Abente aos irmáns Villar Ponte», en Grial 230 | crebas.gal\n← Recensión a Clave de bóveda, de Manuel Álvarez Torneiro, en Grial 230\nArtigo en QPC (LXXXIX): Unha achega a Vida carnotana. Boletín Oficial del Centro Social de Recreo y Cultura Hijos del Ayuntamiento de Carnota (Buenos Aires) →\n«Dez cartas de Gonzalo López Abente aos irmáns Villar Ponte», en Grial 230\nPublicado o 26 Xullo, 2021 por crebas\nNese mesmo último número, 230 (abril, maio e xuño do 2021) de Grial. Revista Galega de Cultura, da Editorial Galaxia, asino desta volta na sección «Documentos» a achega «Dez cartas de Gonzalo López Abente aos irmáns Villar Ponte». Facilito nun documento en formato ISSUU unha versión en pre-publicación do devandito texto.\nEsta entrada foi publicada en Documental, Epistolarios, Estudos literarios, Lingua, Manuscritos, Poesía, Sen categorizar. Garda a ligazón permanente.


Frustración | Galicia Digital\nÉ un sentimento xeneralizado entre a xente de a pé, que loita cada día por manter un posto de traballo ou por conseguilo, que contempla situacións inxustas e desproporcionadas, e que ten como modelos ofrecidos a través dos medios de comunicación a persoas lonxanas aínda que sexan os seus representantes lexitimos.\nOs españois, e os galegos, estamos frustrados porque nada está saíndo como calculamos. E por moito que loitemos non damos conseguido modificar o que se nos veu encima como unha maldición bíblica. Estamos frustrados porque temos que resignarnos a participar cada catro anos nunha elección na que se nos dá feito o traballo máis importante, e na que só podemos elixir entre o que se nos ofrece.\nEstamos frustrados porque o que se promete tómase a beneficio de inventario e ninguén se considera na obriga de defendelo. E os máximos gobernantes consideran que a pesar das promesas teñen que cumprir co seu deber, que para nada contempla aquelas promesas.\nEstamos frustrados porque, á parte desa posibilidade de votar cada catro anos, non hai outro mecanismo que nos permita conducir e reconducir os nosos destinos.\nE se estamos frustrados os que non pertencemos a un partido político, a inmensa maioría, máis frustrados estarán os que pertenzan a unha forza política  xa non digamos se esta ostenta o goberno- e esta non responde ás expectativas de ninguén.\nEstamos frustrados. E posiblemente non haxa, en prazo humanamente medible, quen nos saque desta frustración. Porque nada do que hai no espectro político visible, parece ser quen de sacarnos dunha situación que todos comprendemos, que todos sufrimos, pero que ninguén parece capaz de controlar e endereitar.


'O rueiro das liortas' fai parada esta fin de semana en Barbadás e Castrelo de Miño - Noticias de Galicia\n‘O rueiro das liortas’ fai parada esta fin de semana en Barbadás e Castrelo de Miño\nPUBLICADO EN: Noticias de Galicia ► Axenda e Cultura ► Barbadás ► Castrelo de Miño ▼\nA actividade de dinamización lingüística ‘O rueiro das liortas’ remata a súa xira no marco do programa ‘FalaRedes’ esta fin de semana con senllas funcións en Barbadás e en Castrelo de Miño. Con elas, a compañía de teatro Elefante Elegante, integrada polos actores María Torres e Gonçalo Guerreiro, conclúen a xira que os levou por dez concellos da Rede de Dinamización Lingüística (RDL). Con estas últimas citas da proposta teatral, o programa impulsado desde a Secretaría Xeral de Política Lingüística despide a súa quinta edición logo de percorrer desde febreiro case un cento de concellos adscritos á RDL.\nPoderase gozar o sábado, ás 19:00 horas, na Casa da Cultura de Barbadás e o domingo, ás 18:00 horas, no Salón de Actos do Concello de Castrelo de Miño, nos dous casos con entrada libre e de balde ata completar a capacidade das salas.\nVisión feminina, comedia da arte e teatro popular\nO rueiro das liortas’ é unha proposta de dinamización da lingua galega, destinada a todos os públicos desde os oito anos de idade, inspirada na comedia da arte italiana e no teatro popular que se mergulla na vida dunha parella e nas dificultades para manter vivo o amor.\n‘FalaRedes’, case un cento de actividades ao longo de 2016\nO programa de dinamización lingüística ‘FalaRedes’ remata esta súa quinta edición logo de organizar case un cento de actividades en municipios de toda a xeografía galega. Os obxectivos do programa son ampliar a oferta de ocio na nosa lingua, promover o seu uso e valoración positiva, fornecer o ámbito municipal de actividades de lecer en galego e apoiar os artistas que desenvolven o seu traballo no idioma propio de Galicia.\nAo longo deste ano, ‘FalaRedes’ levou de xira polos municipios adheridos á RDL cinco novidosas propostas de calidade destinadas ao tempo de lecer de público de diferentes idades: ‘Todo me fala de ti’, ‘A viaxe de Rosalía’, ‘Xente miúda, moita fartura’, ‘Os Bolechas van ás Olimpíadas’ e ‘O rueiro das liortas’. Nas catro edicións anteriores, o programa chegou a todos os concellos que integran a RDL (que conta arestora con preto de 180 entidades adheridas), case 700 actividades para público de diferentes idades.\n24 de novembro de 2016 | 18:18\t• Sen comentarios


“A Casa”, de Carlos Eduardo Viana, abre as estreas virtuais do Chanfaina Lab deste ano\nYou are at:Home»Novas»“A Casa”, de Carlos Eduardo Viana, abre as estreas virtuais do Chanfaina Lab deste ano\nBy San Sadurniño on\t 12 Febreiro, 2018 Novas, Novas Portada\nA web colaborativa Fálame de San Sadurniño comezou xa coas estreas en internet das curtas gravadas o pasado mes de setembro dentro do encontro audiovisual Chanfaina ‘Lab. A primeira delas é “A casa”, do realizador portugués Carlos Viana. A curtametraxe entra na vivenda da familia Cinza-Íñiguez para describir a súa casa como espazo vital a través do tempo. Os recordos que garda, os testemuños do devir da historia e incluso da cultura de San Sadurniño, van fiando un discurso que non tería sentido sen a intervención dos moradores nin tampouco co único retrato de cada recuncho. Así se resume en Fálame o contido desta primeira estrea virtual e tamén o perfil profesional e humano de Viana:\nCarlos Eduardo Viana é un cineasta nado en Esposende (Portugal) de amplísima traxectoria como documentalista, programador e dinamizador cinematográfico no Norte de Portugal. Asemade ten dirixido numerosos documentais en Angola, Cabo Verde e, por suposto, en Portugal. Socio fundador e Presidente da Direcção da Associação de Produção e Animação Audiovisual “Ao norte” con sede en Viana do Castelo, fixo Estudos Superiores en Cinema e Vídeo na Escola Superior Artística de Porto e posúe unha licenciatura en ensino. Coordinou a Oficina de Cinema e Audiovisuais do Centro Cultural do Alto Minho (1981 a 1994). Bolseiro do goberno francés, participou nos Ateliers VARAN (París), en dous laboratorios de cinema directo (iniciación e especialización). Coordina numerosas iniciativas pedagóxicas desenvolvidas por “Ao norte” na área do cinema e audiovisuais, os Encontros de cinema de Viana do Castelo, o magnífico portal e lugar de encontro da creación audiovisual na Internet Lugar do real e o Festival cinematográfico Filmes do homem de Melgaço, entre outras actividades desa procura incesante, paixón polo cinema e bonhomía tranquila que caracteriza a Carlos Eduardo Viana.\nCarlos e máis o tamén cineasta Miguel Arieira achegáronse a San Sadurniño na procura dunha teima que agroma en gran parte das obras audiovisuais de Carlos, a memoria humana. Como el mesmo subliña: “À medida que os anos van pasando, a memoria, as nosas memorias, van tendo unha importancia cada vez maior. Crúzanse, establecen ligazóns, sediméntanse, transfórmanse naquilo que hoxe somos. Algunhas desas memorias teñen unha pegada física, que pode ser unha fotografía, un obxecto do cotián, unha peza de mobiliario, un recuncho da casa… Dese xeito a casa, a nosa casa, vaise transformando no almacén das nosas memorias”. E nesta ocasión, o azar da Chafainalab levounos ata a casa familiar de Regina Cinza e o seu home Javier, onde topou complicidade, agarimo e disposición para gravar o devir da memoria familiar. A casa como entorno vital, narrada a través de obxectos con capacidade de evocación durante os dous días escasos de estadía que artella o Chanfaina ‘Lab.\nAsí pois, a cámara de Miguel e Carlos pescuda pola “A Casa/memoria”, acariñando espazos, obxectos e lembranzas. A composición e posta en escea é clásica, moi respectuosa, enxergándonos coas persoas e obxectos da memoria filmada, ao servizo dos sentimentos que agroman das historias de Regina e Javier. O seu é un fogar de memoria que honra aos seus maiores a través de obxectos que utilizaron e sentiron como seus e que aínda viven na casa a pesares de que xa non estean vivos. A curtametraxe invítanos á reflexión pola coidada factura formal e ritmo pausado do retrato dun espazo vital a través do tempo: “a cámara invade a privacidade do lar e deíxase conducir polas persoas filmadas, procurando coñecelas a través do seu pasado. É unha viaxe moi curta, apenas algunhas horas de gravación, para lembrar un pasado que tamén é presente”.\nVemos a través dos obxectos amados como pinturas, fotografías, documentos e pezas varias que forman parte indisoluble da vida dos protagonistas, mais tamén da historia contemporánea local. Porque os espectadores e espectadoras tamén podemos viaxar a través de Regina e Javier para lembrarmos feitos significantes da historia recente de San Sadurniño acontecidos nos difíciles tempos da transición (1970-1980), entre eles a pegada do párroco de San Sadurniño Ramón Díaz Raña, o nacemento do grupo musical Saraibas, o agromar da revista local Pumariño, os comezos do mítico Festival de música infantil Cantareliña, as actividades da Asociación Donas e Galáns ou a tradicional Noite das Pepitas de Ferrol.\nDesfrutemos pois da “A Casa” como unha viaxe non só pola memoria familiar, senón como un percorrido pola propia historia da veciñanza de San Sadurniño; de como simples obxectos dunha casa teñen a capacidade de evocar tempos e vivencias de todo un pobo.


Entrevistamos a Marta Villar, directora da revista Croa Magazine. – BLOG AULA D\nEntrevistamos a Marta Villar, directora da revista Croa Magazine.\n3 febrero, 2013 7 noviembre, 2013\nO día 16 de xaneiro tivo lugar na escola a charla da ex-alumna e actual directora da revista cultural CROA Magazine, Marta Villar, falándonos do seu emocionante proxecto. Deixámosvos unha entrevista onde se fai un percorrido por algunhas das cuestións das que nos falou, así como tamén un pequeno extracto da charla.\nComo xurdiu a idea de embarcarse nun proxecto como este?\nAo rematar os meus estudos na escola tiña unhas ganas inmensas de demostrar as miñas capacidades no mundo “real” ou laboral. Tras moitos currículos sen resposta e unhas poucas respostas pero nada optimistas, non podía ficar de brazos cruzados esperado que aparecese a “miña” oferta de traballo.\nAsí que me puxen as pilas e grazas á inspiradora colaboración que fixen nunha revista valenciana xurdiu a idea de embarcarme nun proxecto co que estar activa, desenvolver a miña experiencia pola miña conta e dar a mesma posibilidade a todos os creativos que estaban na miña situación.\nCon qué problemas te atopaches ao comezo?\nA verdade e que podo dar grazas das poucas problemáticas coas que me atopei, o cal non implica que o camiño andado fose fácil.\nUn dos maiores inconvenientes foi a desconfianza dalgúns dos máis achegados cara este proxecto, cousa que non é de todo negativa xa que che abre os ollos, pero si que pode resultar un tanto desmotivadora.\nComo ves a situación dos novos creadores?\nDende que comecei con CROA, fai aproximadamente once meses, notei un notable incremento de proxectos creativos.\nEn época de crise dise que se agudíza o inxenio, e se nota que estamos vivindo unha das maiores.\nDe tódolos xeitos boto en falta máis iniciativa por parte da maioría dos creadores, segue presente o medo a arriscarse, non pola cantidade de colaboración en CROA, que por esa parte estamos moi contentos, senón pola iniciativa de comezar e loitar por un proxecto.\nE centrándonos na nosa terra, agora máis que nunca, son consciente da cantidade de materia prima creativa que temos e que se está xestando nas novas xeracións.\nA revista foi pensada dende o principio para ser publicada directamente na rede? Seguirá sendo así?\nFun consciente dende o primeiro momento das dificultades da edición en papel, polo tanto esta sempre foi unha posibilidade de futuro, en ningún momento unha necesidade.\nCROA busca dar plataforma á creatividade e aos creativos e a rede nos facilita levalo a cabo sen ter que depender dos cartos, o cal é verdadeiramente positivo xa que nos aporta unha liberdade de contidos moi ampla.\nO soño do proxecto sería chegar a editarse en papel e é unha idea á que sempre lle estamos dando voltas. Algo estamos preparando para intentar dar o gran paso, pero coma sempre, con calma e boa letra.\nComo se pode ser un croador/a?\nSe tes unha obra creativa e ganas de mostrala ao mundo tes un oco en CROA; sempre primamos a creatividade coa que se aplica a idea, non ten por que ser a aplicación da técnica o primordial.\nCales son as disciplinas creativas que teñen cabida na revista?\nCroa busca reflectir o panorama creativo actual, centrándose nas novas propostas. Con creativo me refiro a unha ampla gama de disciplinas cuns límites moi difusos. Estas disciplinas abarcan dende as artes escénicas ata a literatura, pasando por deseño, artes plásticas, música… -e moitas máis que se poden ver nos nosos números, e seguro que outras tantas que aínda quedan por vir-\nHai algún criterio esencial para seleccionar os contidos?\nGústanos publicar os proxectos máis innovadores ou inusuais, pero teñen cabida todos aqueles cuxa proposta sexa creativa e ben realizada.\nCROA defende a pluralidade, polo tanto, procuramos non repetir disciplinas similares nun mesmo mes, para así facer cada número máis dinámico e que máis lectores poidan atopar o seu recuncho.\nCroa medrou pouco a pouco dende o seu número 0, cal é o seguinte paso?\nO seguinte paso sempre, día a día, é manter o que conseguimos ata agora.\nMáis adiante, mirando ao futuro, pode aparecer unha imprenta e moito moito papel, esperamos que sexa máis que un espexismo.\nTamén lle estamos collendo o gusto á organización de eventos, dinamizar cara a cara con croadores e lectores, compartir ideas e proxectos. Esperamos poder seguir organizando este tipo de eventos.\nAlgún consello para quen estea pensando en emprender un novo proxecto?\nO meu consello é que se tiren á piscina. Se algo aprendín con todo isto é que so cada un pode por límites nos seus proxectos.\nInvito a todos os novos emprendedores a levar eses proxectos a cabo, se saen mal aprenderán, e se sae ben as posibilidades son infinitas…\nCoworking Galego: proxecto dun espazo administrativo por Fernando Pena


Tes que levar o fillo ao pediatra? Toma nota destes consellos | Noticias de Galicia | CRTVG\nPublicado o 18/08/2020 15:24\nO hospital Povisa de Vigo elaborou un decálogo con recomendacións para pór en práctica cando visitamos o pediatra e sobre todo cando agardamos na sala de espera con máis pequenos.\nSon medidas que xa se comezaron a utilizar durante a pandemia e que buscan minimizar o risco de contaxio entre os cativos. Evitar as aglomeracións e manter os lactantes no seu carro ou no colo dos seus proxenitores son algúns destes consellos.\nAchégase setembro, e con el aumentan as visitas aos pediatras. Este ano esta situación complícase por mor do coronavirus. Co fin de minimizar riscos entre os máis pequenos, Povisa acaba de elaborar unha serie de recomendacións para evitar posibles contaxiosos nas salas de espera.\nDistancia de seguridade, limpeza de mans e uso de máscara obrigatoria a partir dos seis anos, que se lle facilitaría no mesmo hospital se fose necesario. E tamén moita puntualidade para evitar aglomeracións na sala de espera.\nE unha cousa que os pequenos si botarán de menos serán os xoguetes e os libros, que desaparecen das salas de espera de pediatría. Poderán levalos da casa, pero en ningún momento poden ser compartidos.\nEste decálogo de medidas chega para quedar, segundo os expertos, porque nos axudará a previr a covid-19, pero tamén outro tipo de virus.


‘Pontevedra ten un Puntazo’, agora 'en liña' - Pontevedra Viva\n‘Pontevedra ten un Puntazo’, agora 'en liña'\nMércores 8 de Abril, 2020 ás 14:37 do Mércores 8 de Abril, 2020\nO programa municipal 'Pontevedra ten un Puntazo' tamén se adapta ao estado de alarma. O Servizo de Promoción Económica porá en marcha un boletín en liña para dar a coñecer as actividades que as empresas participantes estean a desenvolver nestes días.\nO obxectivo desta plataforma, á que se poderán unir todas aquelas firmas da cidade pertencentes aos sectores artístico, cultural, educativo ou da innovación que así o desexen, é activar a creatividade, publicitando todas aquelas iniciativas e eventos gratuítos ou de pago nestes eidos.\nEsta plataforma poderá consultarse na páxina web e nas redes sociais da Iniciativa Local de Emprego-ILES (www.proxectoiles.es) e nunha pestana específica da web do Plan Municipal de Acción contra o Coronavirus (http:// www.pontevedra.gal/covid-19/).\nTrátase dunha iniciativa da concellería de Promoción Económica para achegar o comercio e as pemes locais á cidadanía durante estes días de confinamento polo Covid-19, que se suma a outras de días pasados como impulsar unha base datos coa oferta de produtos e servizos activos no concello.\nPromoción Económica recollerá toda a información relativa ás actividades nas que as empresas colaboradoras de ‘Pontevedra ten un Puntazo’ se atopan implicadas, habilitando o correo electrónico ‘administración@proxectoiles.es' para que que se poidan enviar outras propostas ou información.\nA edil responsable de Promoción Económica e Turismo, Yoya Blanco, considera que en vista desta nova situación motivada polo Covid-19, que afecta a todos os cidadáns, "é o momento de fomentar a creatividade e a colaboración entre as diferentes pemes de Pontevedra e de anticiparnos a unha nova forma de construír a cidade".\n"Hai que comezar a pensar nos tempos que veñen e nas actividades económicas que poden estar a xurdir e que xurdirán. Neste contexto, temos que unir forzas, talentos e posibilidades", explica a concelleira do PSOE.\nPromoción Económica xa ten en marcha un proxecto para o día despois desta crise sanitaria, "para reconstruír a nosa economía e a vida da nosa cidade, polo que un segundo paso desta iniciativa sería a convocatoria dunha reunión cos empresarios para expoñerlles este reto local.\nO Concello de Pontevedra aborda con asociacións de comerciantes os desafíos da desescalada\nPor Manu Otero | Venres 1 de Maio, 2020\nPlataforma #PonteLovers para recuperar a actividade empresarial de proximidade\nPontevedra ten preto de 160 negocios e comercios activos\nPont-Up Store prepara a súa sexta edición pensando nos emprendedores novos e nos senior\nPor Oskar Viéitez & Mónica Patxot | Martes 11 de Xuño, 2019\nRADIO.- Pontevedra ten un puntazo: A cooperación empresarial e Xeneme\nPor Redacción | Venres 16 de Novembro, 2018\n"Pontevedra ten un puntazo" organiza varios cursos formativos\nPor Oskar Viéitez & Mónica Patxot | Mércores 14 de Novembro, 2018


Convocadas catro xornadas de folga no metal da provincia da Coruña en demanda dun convenio digno - CIG: Confederación Intersindical Galega\n27 Xuño 2022 03:44\nOs traballadores e as traballadoras do metal da provincia da Coruña irán á folga dos días 5, 12, 18 e 19 de maio en demanda dun convenio colectivo que garanta o poder adquisitivo dos salarios e recolla auténticas melloras laborais e sociais. Así o anunciaron este martes representantes de CIG-Industria, CCOO-Industria e UGT-FICA en rolda de prensa, tras rexistrar a convocatoria da folga que afecta a máis de 17.000 traballadores e traballadoras de toda a provincia.\nA decisión de ir á folga, explicou Xoán Xosé Bouzas 'Tupi', secretario nacional da CIG-Industria, chega tras dous anos de negociacións para o novo convenio sen lograr ningún tipo de avance e despois de que a patronal aparecera na última reunión cunha proposta económica que supón "unha auténtica burla". "Nun momento no que a carestía da vida medra imparábel, cando o IPC rematou o pasado ano no 6.5% e xa está agora mesmo nos dous díxitos a nivel galego, a patronal inventa un novo concepto de revisión salarial que suporía que cada traballador e traballadora perdera máis de 8.000 euros ao final da vixencia do convenio, e iso facendo unhas estimacións moi cautelosas", advertiu Tupi.\nO secretario nacional da CIG-Industria explica que a patronal propuxo ir a un convenio de seis anos no que se eliminaría a revisión salarial ligada ao IPC anual para facer unha media dos IPC dos seis anos de convenio. "Esta fórmula só ten como obxectivo non incrementar os soldos, xusto cando estamos a padecer unha suba dos prezos histórica", criticou.\nPor iso, xa adiantou que "non imos consentir que a clase traballadora sexa a que novamente pague as consecuencias desta crise e a patronal ten que saber que non imos asinar ningún convenio que non garanta, cando menos, o mantemento do poder adquisitivo dos soldos; e iso pasa por incluír unha cláusula de revisión salarial anual referenciada no IPC real".\nDereito de subrogación e regular os pluses\nXunto á cuestión económica, Tupi denunciou que o empresariado tamén aproveitar esta negociación para incluír no convenio os peores aspectos da reforma laboral e así afondar na flexibilización da xornada e precarizar cada día máis o sector. Neste senso, unha das reivindicacións da parte social é que no convenio do metal se recoñeza, dunha vez, o dereito de subrogación para todo o persoal. Unha vella demanda sindical que, subliñou, resulta "imprescindíbel para termos unha garantía de emprego e estabilidade no sector".\nXunto a isto, o secretario da CIG-Industria considerou "fundamental garantir que os postos de traballo que se xeren teñan unhas condicións dignas", polo que tamén demandou que se regulen os pluses de penoso, tóxico e perigoso, as dietas e as viaxes, incrementar un día as vacacións ou limitar o uso das ETT.\nAnte as pretensións patronais, a CIG chama a todos os traballadores e traballadoras do siderometal da Coruña a secundar estas catro xornadas de folga e pelexar nas rúas por un convenio digno porque "só a través da loita e da mobilización conseguiremos frear os abusos da patronal, mellorar os nosos dereitos e avanzar nas nosas condicións de vida".


A Deputación de Pontevedra participará no Cumio Mundial do Clima de Madrid - Canal Rías Baixas\nA Deputación de Pontevedra participará no Cumio Mundial do Clima de Madrid\nPONTEVEDRA> A Deputación participará no Cumio Mundial do Clima que se está a celebrar en Madrid ata o 13 de decembro. Baixo o lema “É tempo de actuar”, a institución provincial presentará a Pontevedra, no acto de clausura deste evento, como unha referencia local cara a transición ecolóxica.\nA Deputación de Pontevedra será unha das protagonistas do Cumio Mundial do Clima de Madrid. A presidenta, Carmela Silva, intervirá no acto de clausura e debaterá sobre os retos locais fronte ao cambio climático. Un paso máis para converter á provincia nun referente a nivel internacional.\nO compromiso co medio ambiente é un dos piares principais deste goberno. Por iso a Deputación, ademais de participar neste Cumio, vaise a adherir tamén ás propostas da Rede Española de Cidades polo Clima. O fará a través de 3 accións concretas. A primeira consistirá en apagar a iluminación das fachadas dos edificios da institución provincial o día 7 de decembro entre ás 20 e ás 20:30 horas. A seguinte actuación desenvolverase na vindeira primavera a través dunha marcha popular que se levará a cabo en Pontevedra e en Vigo. E, por último, a Deputación unirase ao manifesto #UnÁrbolPorEuropa coa plantación dunha árbore nun municipio da provincia antes do día 5 de xuño. Tres accións claras que se suman as outras que se están xa a desenvolver en toda a provincia.\nActualmente, a Deputación de Pontevedra cumpre xa co 91% dos Obxectivos de Desenvolvemento Sostible das Nacións Unidas. Pero, o obxectivo da institución provincial é conseguir o 100% e cumprir cos retos da axenda 2030.\nArtigo anteriorO BNG presentará dez emendas para corrixir as eivas dos Orzamentos da Xunta co Barbanza\nSeguinte artigoCentos de persoas enchen a Ferraría de paraugas polo Día Internacional das Persoas con Discapacidade\nRueda anuncia que o Congreso do PP de Pontevedra será antes...


O Vigo-Rías Baixas conserva o camisola Elite e o liderado por equipos na Copa de España - ValmiñorTV\nInicioDEPORTESO Vigo-Rías Baixas conserva o camisola Elite e o liderado por equipos na Copa de España\nA estratexia do Vigo-Rías Baixas para defender a súa condición de líder na segunda proba puntuable da Copa de España foi pasar ao ataque e a estrutura presidida por José Luis Chamorro logrou a maioría dos seus obxectivos no Trofeo Guerrita disputado este domingo na Rexión de Murcia. O uruguaio Mauricio Moreira continúa vestindo a camisola de primeiro Elite, aínda que na táboa absoluta viuse superado polo sub-23 Jordi López (Lizarte). Os pupilos de Marcos Serrano mantéñense no máis alto da xeral por equipos.\nUn grupo de 35 corredores xogouse a vitoria na aproximación á liña de meta en Alcantarilla e o conxunto flúor contou con Edwin Torres como o mellor clasificado ao entrar na décima posición. Co mesmo tempo que o seu o venezolano concluíu na 22ª praza Moreira, que na zona máis montañosa desta clásica volveu demostrar a súa condición de ciclista máis en forma do certame estatal.\nO charrúa dinamitou a carreira na última ascensión puntuable dos 168 quilómetros de percorrido. Anteriormente, os seus compañeiros tomaran as rendas do pelotón para reducir a diferenza de catro minutos acumulada por un quinteto de escapados. O traballo dos pupilos de Marcos Serrano deu os seus froitos e os fuxidos iniciaron cunha vantaxe inferior aos dous minutos o Alto da Perdiz, de 1ª categoría e coa súa cima no km 107.\nVestindo a camisola rojigualda obtido co seu triunfo sete días antes no Circuíto Guadiana, Moreira lanzou a súa ofensiva no seguinte porto, o alto de Gebas. O charrúa coroou en segunda posición esta subida de 3ª categoría (km 125) despois de atrapar a todos os escapados e de reducir a 35 o número de compoñentes do grupo principal.\nO líder do Vigo-Rías Baixas tentou evitar unha chegada ao sprint e volveu á carga en varias ocasións durante os últimos 25 km. As súas escapadas non frutificaron e o ataque definitivo protagonizouno dentro dos últimos 2.000 metros o colombiano Víctor Ocampo (Colnago) para vencer en solitario grazas a unha mínima renda de 2”.\nNo sprint do grupo perseguidor Jordi López ocupou o sexto posto e por un punto adianta a Moreira na clasificación absoluta. O sub-23 do Lizarte suma 140 puntos, polos 139 do elite do conxunto olívico. Terceiro queda o tamén elite Antonio Gómez (Manuela Fundación) con 120.\nA presenza dun terceiro representante do Vigo-Rías Baixas no corte de cabeza, Iñigo González que terminou 28º, permite á formación flúor seguir á fronte da táboa por equipos. Está empatada a 86 puntos co Caja Rural e con 85 atópanse o Kometa e o Lizarte. A Copa de España vivirá o seu terceiro capítulo o vindeiro domingo na Aiztondo Klasikoa.


Tirando da Lingua. Somos o berro das que xa non teñen voz. Por @DulceCorcu - 21 Noticias\nTirando da Lingua. Somos o berro das que xa non teñen voz. Por @DulceCorcu\n16/09/2019 Dulce Corcu Deja un comentario\nHoxe, a voz de Sandra, Alba e María Elena. A voz que non se apagou de xeito natural, senón que foi arrebatada a tiros en nome non se sabe de que, pero nunca do amor. Porque o amor non mata, non asasina. Non deixa orfos a dous cativos de catro e sete anos que xa, a súa corta idade, enfrontáronse á cara máis feroz do machismo que outros non queren ver. Sentados no asento traseiro do coche, viron coma seu pai asasinaba a súa nai, a súa avoa e a súa tía. Violencia familiar, doméstica, cousas que pasan en todas partes, rebuznan eses que deberían lexislar para que isto non acontecese. Eufemismos tan cargados de morte coma unha pistola. Hoxe, tamén, ducias de tuits institucionais láianse das vítimas, facendo do cinismo o prato principal do día. Non será a última vez.\nAlba e María Elena nin sequera adquirirán o lúgubre rango de vítimas da violencia de xénero. Non eran parella nin ex parella do asasino e non engrosarán ningunha lista oficial, nin recibirán calquera dos exigüos recoñecementos que poideran corresponder aos seus descendentes. O asasino non tiña antecedentes por violencia de xénero, repiten as informacións coma un mantra, coma se iso mudase algo. Seguro que tamén daba os bos días cada mañán e era un padrazo. Non lle faltarán cómplices e consentidores, eses mesmos que se laian nas redes sociais pero que despois, nos seus sillóns con cargo ao erario público, negan que o machismo exista. “Unha gran mentira”, coma vén de tachalo un político con escano na suposta casa da democracia e as liberdades, o Congreso español. Máis de mil cadáveres de mulleres revolvéndose nos seus cadaleitos, sendo asasinadas outra vez pola mesma arma: o atroz machismo que non só non cesa, senón que se alimenta cada día de cómplices e consentidores que o negan e que o banalizan. Os mesmos que enchen as aulas de máis horas de relixión, de máis enloquecidas ideas de dominio e sometemento. De que as mulleres están para servir ós homes ata cando queiran eles, non elas.\nSó nos queda a voz, o único que non poden rompernos mentras seguimos vivas. E ten que ser tan letal coma un disparo ao corazón. Tan poderosa coma unha fervenza derramándose con estrépito monte abaixo. Un berro unánime que retumbe en cada rúa, en cada praza e en cada conciencia. Temos que xuntarnos para que se nos escoite máis e máis lonxe….para que saiban que tampouco poideron romperlles a voz a Sandra, Alba e María Elena. Non mentras quedemos unha soa de nós en pé.\n#QuerémonosViva #NinUnhaMáis #OMachismoMata\n« Pablo Iglesias quiere ser un hombre de estado… monárquico. Por Domingo Sanz\nGabriel Cruz: “Un monstruo vino a verme y acabó conmigo”. Por María Isabel Blasco Robert »


“RASCAYÚ” TEN UNHA GRANDE ACOLLIDA NO CARTOON FORUM | Academia Galega do Audiovisual\n“RASCAYÚ” TEN UNHA GRANDE ACOLLIDA NO CARTOON FORUM\nA serie de animación para tv “Rascayú” gozou dunha grande acollida durante a súa presentación na 23ª edición do Cartoon Forum, que vén de celebrarse do 11 ao 14 de setembro na localidade francesa de Toulouse. O proxecto suscitou o interese de investidores, broadcasters e produtores nacionais e internacionais.\n“Rascayú”, producido pola firma coruñesa Otiiplanet Group e con produción executiva de Abano Producións, é o único proxecto galego presente no meirande foro europeo de series de animación para televisión, o Cartoon Forum. A participación de ambas firmas neste mercado conta co apoio do Clúster Audiovisual Galego (CLAG) e está cofinanciada polo Instituto Galego de Promoción Económica (IGAPE).\nO cofundador de Otiiplanet, Juan Nouche, e a directora xeral de Abano, Chelo Loureiro, foron os encargados de presentar o proxecto ante o numeroso público asistente. Os responsables de “Rascayú” viaxaron a Toulouse na busca de acordos con coprodutores e axentes de vendas internacionais, e ámbolos dous amósanse “encantados” coa excelente acollida que tivo esta serie entre investidores, broadcasters e produtores.\nA directora xeral de Abano asegura que “estamos moi contentos posto que nestes momentos xa temos tres posibles coprodutores en Luxemburgo, Holanda e Alemaña”. Ademais as dúas únicas canles de televisión nacionais con presenza neste foro, TVE e TV3, amosaron o seu interese pola serie, e xa se iniciaron negociacións tamén coa empresa Telefónica, afirma.\nSegundo Chelo Loureiro, varias distribuidoras internacionais de Francia e United Kingdom manifestaron o seu interese pola serie, aínda que finalmente da distribución da serie encargarase a compañía Finding for you.\n“Rascayú” é unha serie de animación para TV cun formato de 26 capítulos de 6 minutos onde se narran os avatares de Rascayú, un pequeno e gracioso esqueleto que, grazas ao trevo de catro follas que habita na súa cabeza, é o ser máis afortunado do seu universo. Trátase dun produto de entretemento baseado no humor e destinado ao consumo familiar. Na actualidade a serie está en pleno proceso de produción e desde Otiiplanet confían en que teña unha boa acollida no mercado europeo.


Tomiño conmemorou o Día da Muller cunha concentración e lectura do manifesto diante do Concello - Concello de Tomiño\n11 Mar 2019 Tomiño conmemorou o Día da Muller cunha concentración e lectura do manifesto diante do Concello Obradoiros de igualdade nos colexios, charlas para alumnado do IES, un novo mural e obras de teatro, completan os actos organizados para conmemorar o 8 de marzo\nPosted at 16:23h in Novas\tby\tcecilia\nTomiño conmemorou o Día da Muller cunha concentración e lectura de manifesto diante do Concello, á que asistiron numerosas persoas. Foi un sinxelo acto co que o equipo de goberno quere amosar o seu apoio á loita das mulleres pola non discriminación laboral, social, etc., así coma o seu compromiso contra a violencia de xénero.\nA programación compleméntase con obradoiros de igualdade nos colexios, charlas sobre educacón afectivo-sexual e novas tecnoloxías para alumnado do IES, un novo mural para salientar o papel das mulleres anónimas e a obra de teatro “Trinta e tantos ósos” (representada onte domingo no auditorio), completan os actos organizados para conmemorar o 8 de marzo.\nA Concellería de Cultura, Benestar e Igualdade de Tomiño, continúa en esta programación aplicando o principio de igualdade coma un principio transversal e apostando pola educación. “A comunidade educativa é un dos contextos socializadores por excelencia. Ao seu amparo, alén de adquirir coñecementos, desenvolvémonos como persoas e como parte dun colectivo; os centros educativos son un poderoso escenario no que traballar”, explica Sandra González, alcaldesa de Tomiño e responsable de Educación.


«Non se fala do polígono, pero non deixamos de traballar nel» ~ Porto do Son e a súa xente\nPortada » Luís Oujo , polígono industrial » «Non se fala do polígono, pero non deixamos de traballar nel»\n«Non se fala do polígono, pero non deixamos de traballar nel»\nPor Fonforrón noviembre 25, 2013 15 comentarios\nO Oujo empresario e o político veñen de cumprir dous anos de convivencia\nSuperado o ecuador do mandato, e pese á súa falta de experiencia previa, Luis Oujo xa lle ten tomada a medida ao bastón de mando de Porto do Son e atópase cómodo na súa faceta política. Seguro do traballo realizado e de cales son as prioridades para o que queda ata as próximas eleccións, recoñece que a súa condición de empresario lle axudou a xestionar o Concello desde a súa chegada á alcaldía, uns meses nos que houbo luces e tamén algunha sombra.\n-Chegou a alcalde sen ter experiencia en política, ¿que lado da balanza pesa máis? ¿O positivo ou o negativo?\n-É certo que non tiña experiencia en política, pero si na xestión porque veño da empresa, e iso nestes tempos difíciles é fundamental porque hai que facer moitas cousas con poucos recursos. O balance dende logo é moi positivo. O noso principal obxectivo era o plan xeral e está encamiñado. Porto do Son quere medrar, pero de xeito ordenado e sen perder as nosas singularidades, as rúas estreitas, as casiñas pequenas... A xente vén aquí por iso, e se perdemos ese encanto de vila mariñeira perdémolo todo. E tamén queremos sacar adiante o PXOM para darlle seguridade á xente que queira investir no Son. Outro obxectivo que tiñamos e no que imos avanzando é o do saneamento, esperamos acabar o mandato co 80% do concello saneado. Tamén demos pasos para mellorar o abastecemento.\n-No caso do abastecemento, teñen un convenio con Ribeira para captar auga do depósito de Moldes, ¿como se chegou a esta colaboración?\n-Hai un moi bo entendemento co alcalde de Ribeira e ambos somos da idea de que é necesario colaborar para sacar adiante servizos. Creo que esta é a forma de traballar, ben con convenios ou mancomunando prestacións; nestes momentos difíciles é a maneira de facer cousas.\n-É dicir, que continuarán traballando nesta liña.\n-Si, claro. Xa temos o obradoiro de emprego conxunto e estamos intentando colaborar en temas de vixilancia de praias, tamén de limpeza e incluso a nivel turístico. Queremos aproveitar o potencial que temos os dous concellos para que a xente nos visite e quede aquí. Sempre digo que temos que traballar a nivel comarcal, non municipal.\n-Antes falaba dos logros feitos, ¿cales son os obxectivos que quedan ata o fin do mandato?\n-Aprobar o PXOM, sacar adiante os orzamentos do 2014...\n-Vai día a día, polo que se ve...\n-Hai que ir paso a paso. Non é o momento para proxectos faraónicos nin grandes investimentos, o que temos que facer é poñer os medios para saír desta situación e crear emprego. Temos que velar polo benestar da xente, non facer castelos no aire, é o que nos piden os veciños.\n-Hai tempo que non se sabe nada do polígono industrial, outra das súas prioridades cando chegou, ¿non ten cabida na actual situación económica?\n-Non se está falando do polígono do Son, pero non por iso deixamos de traballar nel. Igual agora non é o mellor momento para as empresas, pero é necesario. Unha vez que aprobemos o PXOM seguiremos en contacto coa consellería para sacalo adiante. Incluso estamos falando da posibilidade de intentar facelo con iniciativa privada.\n-A que si que parece que vai adiante é a variante de Portosín.\n-É unha infraestrutura moi importante porque nos sitúa a trinta minutos dun aeroporto, dunha futura estación do AVE e dun centro cultural e turístico como é Santiago. Queremos ser o mar de Compostela.\n-Outro logro foi o Museo Marea, pero estivo preñado dunha inesperada polémica pola titularidade das pezas, ¿como se resolveu o conflito?\n-O museo está funcionando moi ben, o problema está resolto e eu non lle dedicaría nin un minuto. Hai material de sobra.\nLuis Oujo Alcalde de Porto do Son\nDesde cuando está resuelto el problema de la titularidad de las piezas del museo sonense si a día de hoy no podemos recuperar nuestras piezas, pues los que se las donamos a Mariño no se las donamos al ayuntamiento para que hiciese uso y disfrute. Y se nos ponen mil trabas para recuperarlas. Que debemos tener fotos que lo atestigüen, que si más vale que presentemos papeles y nos mandan de oficina en oficina cubriendo unos papeles que no nos hicieron cubrir para su exhibición. Por cierto, si funciona bien, no es lo que dice el hombre que tienen alli trabajando. Sáquese la careta ya, Oujo. Usted va de digno y es una mala persona. El tiempo nos dará la razón. Más pronto que tarde.\nPorqué non lle dedica un minuto máis? será porque en realidade non lle dedicou nunca un? O que quería facer era aproveitarse de algo xa constituído para inauguralo baixo o seu mandato? Algo que xa dende o BNG e o PSOE viñan facendo. Aproveitou todo o que fixeron outros, como boa alimaña que é para levar os méritos. Funcionar ben, chámaselle a ter un local que só abre 3 días na semana? Ao que se lle quere adosar o centro de interpretación do castro. Cante todo! Ou non quere falar por non embrollarse que é o que si sabe.\nO polígono nin o vimos nin o veremos. Espéranos manter unha piscina que naceu morta. Non poden Ribeira nin Noia mantela e vamos a mantela ¿nós? Se tanta experiencia tiña na empresa por qué non vamos a Sograni preguntar que tanto ben fixo, creo que os seus conveciños non están moi de acordo.¿Ou si? todo o que cae nas súas mans púdrese, tanto, que ata os que votábamos ao pp estamos desencantados con vostede. Haber se para as próximas se presenta alguén máis decente, que non mire polo seu bolsillo nin polo dos seus secuaces. E despois falaban de Carou, mil veces bo era el mellor ca vostede que non lle chega á suela. E garde os arranxos das rúas e de todo o demáis para cando se acheguen as eleccións. X certo o parque de Portosín pono a empresa coa que teñen tanta afinidade, Chicolino ¿non? Así me gusta, sen panos quentes, ¡viva a prevaricación!\nSolo un par de cousas:\n1.-Non creo eu que a súa xestión da empresa privada sexa moi bo aval vendo como está Sograni e as asociacións polas que pasou\n2.-O Museo Marea dá pena\nArrímome ao comentario das 12:09. E tanta pena que dá, nin Dios pasa por alí, para que, para o que hai que ver ao lado do anterior. Mete ajua coma un cesto e da gastos en vez de beneficios. Pero o mellor de todo e que unha persona tan versada en museos coma o Luisito (que debeu de visitar moitos na súa vida) nos diga que todo está genial. Inda vin eu máis, que unha vez fun ao museo do pobo galego. El sejuro que non.\nMiña nai, como está o patio, non me queda máis que sorprenderme lendo todos istos comentarios.\n1º- anónim@ das 9:46: o bipartito só dixo a primeira fase, por certo feita curiosamente por Sograni, esa empresa do alcalde que tan mal vai, (según os gurús do blog), a segunda fase máis a musealización fíxose baixo o mandato do actual alcalde. En canto a que o inaugurou cual "alimaña", como vostede di, pois foi o que o pobo do Son decidiu nas urnas, ou quería vostede que o inaugurara o bipartito estando na oposición??, manda truco co conto...\n2º- Anónim@ das 9:52, veseche o plumeiro co conto de que era millor o do Carou, así sin máis nin máis, só porque ti o digas. Lúceste tamén dicindo que deixe os arranxos das rúas ..., unha persoa normal diría que se arranxen máis rúas, non que deixen de arranxalas, non entendo nada. En canto ao de Chicolino, non sei se e verdade ou non que o fai esta empresa, non teño información tan privilexiada como vostede, pero en todo caso de ser así, cal e o problema?? non e unha empresa da Barbanza?? ten vostede unha empresa mellor...?, a min persoalmente, e como veciña de Portosín, o que me importa e que o meu fillo vai ir a un parque novo nunha zona cunha demanda total dos mesmos, e de paso acondiciónase esa ruinosa praza.\nPara o resto, o único que se dí e que Oujo e que é mala persona, así nin máis nin máis, ou que Sograni vai mal pola súa culpa; deduzo que debes ser un traballador ou extraballador da mesma xa que senón non sei de onde sacas esa información, eu persoalmente deséxolle a Sograni e a todalas demáis empresas de Porto do Son que vaian para diante, que parece ser que o peor xa pasou e aos que vos aledades cando unha destas vai mal dicirlles que non merecedes ser veciños de Porto do Son.\nOUJO segue así!!!!!\nEu tamén desexo que as empresas do Son sexan as mellores do mundo mundial, pero amiga, neste pobo vamos de listos e somos solo parásitos. Sograni xa non é nin a sombra do que foi, pero iso non é algo que queiramos debater aquí, para mais información solo tes que ir mirar cantos traballadores quedan e donde van os inversores que mantiñan a empresa en pé mentres o que agora é alcalde xogaba a ser empresario.\nEu tan contento de que se fagan todas as obras e arranxos que o pobo precise, pero con cabeciña e non por amistade ou populismo, a min o único que realmente me preocupa son eses continuos "cambio de finalidade" e ampliacións daquel tan criticado préstamo que tiveron que pedir PSOE e BNG para pagar os pufos que deixou o PP por todo o concello.\nQue ó Son non lle pase coma Sograni, veiase esplendorosa por fora pero debía estar corrompida por dentro, non é fácil ser empresario/emprendedor e menos ainda se non se teñen as capacidades das que un presume.\nA empresa de chicolino chámase Happy Park e o representante comercial é o ex-concelleiro de Cultura do PP de Riveira e funcionario da delegación de pesca en excedencia.¿será casualidade que tódolos concellos de arousa norte e os concellos populares de muros-noia están agora nunha febre de investimento en parques infantís?¿Non se lle chama a isto Tráfico de Influencias?.Por certo,pregúntalle o dono de Sograni o "gran xestor" que foi Oujo e che sacará de dudas do ben que a deixou o borde do peche.\nMire vostede as adxudicacións d obras en concellos limítrofes para ver onde llas "deron" a SOGRANI ou a pedra que se usa nas obras do concello(xuño p.ex.).\nDende sempre odiei as comparacions cada persoa é como é, neste caso o noso representante non lle fai falta falar, as suas declaracions nesta publicacion e na recente entrevista na tv, en relacion ca realidade do noso concello dista moito.Comenzando polo plan xeral,a piscina ,a adxudicacion do centro de dia,subida de impostos e taxas municipais,escolas municipais, peticion de prestamos,poligono industrial, museo de mar, viveiro de empresas,carretera de san pedro,aceras da arnela,muro de sua casa e piscina,contratacions diversas,e centos de temas mais, de todo esto en 2 anos non dixo 1 soa verdade, todo o contrario o que pregona, que ata iso non se lle da nada ben.Vostede recolleu o traballo bo ou malo dos seus antecesores e a mocion de censura adxudicoulle votos dos resentidos, as condicions nunca as vai a ter mais favorables como a situacion anterior pero ese tren xa pasou.....se el volve a ser o candidato por este partido cousa que dudo e os afiliados xa din que ten sustituto e sobre todo si vai levar a Manel, que restara votos e como si levara o dos tornillos.Deixe de enganar porque vostede non é un alcalde e unha SOMBRA,foino sempre, na asociacion, en sograni,etc...e agora no concello, pero dentro de dous anos veremos porque os comentarios din que vai haber moitas candidaturas para ellixir, tempo o tempo todo o que tiña que demostrar xa o fixo non lle quedan bazas de cartas escondidas porque a AVARICIA acapara e cubre todas as mans.\nSe as cousas se dixeran á cara e non por aqui, pero bueno, seguide asi, criticando, que asi vai o mundo.\nPero que carallo vai decir o PP do Son si está completamente desaparecido, e está desaparecido porque llo deron a Oujo, que eu sepa é él o presidente, asi que xa podedes ir esperando\nDigolle que eu non sei como está Sograni, porque nin traballo nen coñezo a ningún traballador persoalmente, so digo, que coma á todas as empresas do Son lles desexo ao millor, o que si creo e que en tódalas empresas se reduciron as plantillas pola escasez de carga de traballo, e supoño que esta non sería unha excepción, e triste sí, pero e a cruda realidade da crise. Por outra parte creo que si Sograni leva máis de 10 anos traballando non vou ser eu a que diga que o actual alcalde fose mal xestor.\nNon entendo cando dis que as obras se fan por amiguismo, ou ques dicir que tódolos veciños da rúa da Roda e Atalaia ou os do vial de Xuño son seus colegas, coido que as obras son todas necesarias, xa que con elas se intenta dar un beneficios a todolos veciños do pobo.\nTamén lle quería comentar o anónimo das 14.58 que problema ten en que Sograni traballe para as subcontratas do concello, non entendo, queredes que se compre no concello e logo criticades sen sentido.\nAnónimo das 16.09, coido que auí o que pregonas sen sentido es ti, dis que non dixo nunca unha verdade, pois dime ti cales son as mentiras e non larges sen sentido, danos datos concretos ou cala. En canto a que non se vai volver presentar ou que non vai ter votos, eu prefiro esperar ás eleccións e veremos o que pasa; pódeste presentar ti, que seguro que melloras ou como mínimo vales de adiviñador de futuro coma a das velas negras...\nTi moito falas,pero das a cara neste blog igual que todos.Contoche unha anecdota-realidade a concelleira tornillos anuncioulle o de portos a plaga de pulgas do club nautico,el asustado xa non visitou as instalacions e as pulgas debeunas levar ela para a casa, ninguen mais se queixou do problema.\nveo que te mueves en un mundo esoterico,tendrias que darte una vuelta por Sograni pues el mal del antecesor de nuestro actual gobernante quedo entre sus muros.¿Sabe usted de que pie cojeaba el antecesor?la cojera de este es la misma.Los vecinos de Baroña dicen "o MAL QUEDOU NAS PAREDES".\nBNG y AVS ganaron al PP en tres parroquias\n:logo-lvg: | Barbanza Porto do Son era uno de los concellos de la comarca en donde las quinielas del 22-M estaban más abiertas después de h...\nLibro Semana Santa.pdf\n:lvg: | 29/4/2011 Bicicletas públicas destrozadas en Noia Empiezan pronto los gamberros a hacer de las suyas con este servicio público.


Os fondos expoliados dos mosteiros galegos - Xenealoxía.org - Genealogía de Galicia\nOs fondos expoliados dos mosteiros galegos\nMilleiro envianos este documento a debate sobre os fondos documentais que foron levados ao Arquivo Histórico Nacional a través das medidas desamortizadoras no século XIX. Os fondos expoliados dos mosteiros galegos seguirán no Arquivo Histórico en Madrid.\nUnha iniciativa do deputado nacionalista Francisco Rodríguez, pretendía a devolución aos arquivos históricos galegos dos fondos documentais dos mosteiros galegos que están no Arquivo Histórico Nacional. O PP rexeitou tanto que sexa expolio como que se podan devolver "sen romper a unidade de arquivo".\nSegundo o deputado nacionalista son 4.100 pezas documentais os fondos que foron levados ao Arquivo Histórico Nacional a través das medidas desamortizadoras no século XIX. Daquela produciuse unha enorme fragmentación dos arquivos provocada polos criterios seguidos, clasificando os documentos en función de se son pergameus, libros, papeis, códices ou cartularios. Ademais a división faise por provincias, o que segundo Rodríguez "responde a un criterio anacrónico, irracional e profundamente centralista; non cabe dúbida que non é igual consultar os fondos por provincias que consultalos desde o punto de vista daqueles que pertencen ao reino de Galicia".\nA documentación de meirande interese pertence ao reino da Galiza medieval, e resulta fundamental para coñecer a conformación dos reinos occidentais da Península Ibérica ata o século XV.\nA proposta nacionalista supuña trasladar, previo acordo coa Xunta, aos Arquivos Histórico-Provinciais galegos, os fondos. Alternativamente, o BNG propuxo a realización dun convenio que permitise microfilmar o material para telo en acceso directo en Galiza.\nO deputado do PP, Fariñas Sobrino, basou o rexeitamento do PP, singularmente, na necesidade de conservar a unidade de arquivo e considerou que a proposta "obedece a un modelo de estado que nós consideramos incongruente".\nUn tesouro ao lonxe Segundo a Guía do Arquivo Histórico Nacional, elaborada por Luís Sánchez Belda e que foi publicada en 1958, pódese seguir o montante enorme de documentación que saiu dos mosteiros galegos. Esta é unha selección do que alí expón e dá unha idea da magnitude do tesouro documental.\n-\tSta Eulália de Curtis, ten un pergameu do ano 862.\n-\tRibas de Sil (Ourense), ten outro do 871\n-\tSan Salvador de Lérez (Pontevedra), empeza a sua série no ano 866\n-\tBieito de Monte Sacro, ano 914, Compostela-A Coruña\n-\tBieito de San Martiño Pinário, ano de 912 Compostela-A Coruña\n-\tBieito de San Paio de Antealtares, ano 968 Compostela-A Coruña\n-\tIgrexa de Maus, ano 962, Lugo\n-\tCatedral de Mondoñedo, ano 914, Lugo\n-\tBieito de Pombeiro, ano 964, Lugo\n-\tSan Salvador de Celanova, ano 951, na de Ourense e que garda ademáis un dos máis voluminosos e interesantes cartulários de toda a sección.\nPola antigüedade dos documentos conservados, como nos casos anteriores, e ademáis polo elevado número destos, merecen mencionarse os arquivos monásticos seguintes, onde indicamos o ano en que empeza a sua colección diplomática e número de pergameus que a compeñen,\n-\tSamos, Lugo. Ano: 818, Pergameus: 1703\n-\tFerreira de Pallarés, Lugo. Ano: 898, Pergameus: 562\n-\tSan Salvador de Lourenzá, Lugo. Ano: 933, Pergameus: 353. Con interesante cartulário do século XIII ademáis da colección diplomática.\n-\tMelón, Ourense. Ano: 973 , Pergameus: 893. Conserva ademáis tres libros priviléxios e un rexistro de escritura.\n-\tCatedral de Lugo. Ano: século X, Pergameus: 1615. Son especialmente valiosos desta procedéncia os chamados “Tumbo Vello”, do século XIII, e “Tumbo Novo”, do século XVIII, que transcriben unha enorme cantidade de diplomas dos séculos X ao XIII, máis os cincos volumes de escrituras e 96 legaxos de papeis.\n-\tMeira, Lugo. Ano: X, Pergameus: 1242\n-\tArmenteira, Pontevedra. Ano: 1068 , Pergameus: 729\n-\tChantada, Lugo. Ano: 1073 , Pergameus: 322\n-\tSobrado, A Coruña. Ano: 1078, Pergameus: 622. E un rico tumbo do século XIII en dous volumes.\n-\tOseira, Ourense. Ano: 1083, Pergameus: 1051. E 2 rexistros de priviléxios e escrituras do mosteiro.\n-\tSan Martiño de Xúbia, A Coruña. Ano 1100, con poucos pergameus, pero con dous valiosos cartulários.\n-\tOia, Pontevedra. Ano: 1113, Pergameus: 1264.\n-\tPoio, Pontevedra. Ano: 1116, Pergameus: 317\n-\tMontederramo, Ourense. Ano: 1124, Pergameus: 491\n-\tMonfero, A Coruña. Ano: 1128 , Pergameus: 280\n-\tToxosoutos, A Coruña. Ano: 1135 , Pergameus: 35. É especialmente digno de destacarse o tumbo deste mosteiro polas suas escrituras e sobre todo polas preciosas miniaturas de estilo gótico, con representación de reis e raiñas.\n-\tPena Maior, Lugo. Ano: 1164, Pergameus: 493\n-\tSan Vicente do Pino, Moforte-Lugo. Ano: 1196 , Pergameus: 350